Bereid om te dien - Solidariteit WêreldSolidariteit Wêreld
Tuis › 10 minute voor werk Juig › Bereid om te dien
"Ek is julle Here en julle Meneer, maar Ek het julle voete gewas. Daarom moet julle ook mekaar se voete was. Ek is vir julle 'n voorbeeld. Julle moet ook doen wat Ek vir julle gedoen het."
– Johannes 13:14–15, Die Bybel vir almal
Gee jy werklik om vir ander mense? Dan moet jy bereid wees om ander te dien en lief te hê. In ons gemeentes is almal bereid om die lekker en maklike dinge te doen, maar as dit by dinge soos skottelgoed was en organiseer kom, staan ons gewoonlik effens terug. Jesus was die Here en meester van sy dissipels. Nie een van hulle was bereid om mekaar se voete te was nie. Dit was 'n werk wat gewoonlik aan 'n slaaf toegesê is. Tog stel Jesus vir sy dissipels én vir ons die voorbeeld – Hy wat die Here en Leermeester is, is gewillig om die nederigste werk te doen wat daar is. Daarom moet ons as sy volgelinge ook gewillig wees om mekaar te dien.
Soms is ons nog gewillig om dinge vir die Here te doen, maar nie vir mekaar nie. "As julle iets hiervan vir een van my broers of susters gedoen het, selfs al was dit vir die heel eenvoudigste onder hulle, het julle dit vir Mý gedoen," is Jesus se woorde (Matt. 25:40). Hoe ver is jy bereid om te gaan in jou diens aan ander? Is jy gewillig om die vuilwerk te doen, of is dit makliker om jou maar skaars te hou as dit by die uitdeel van die werk kom? As daar weer werk in jou gemeente uitgedeel word, kan jy jou gerus aan Jesus se voorbeeld meet.
Here Jesus, ek is jammer dat ek soms so lyf wegsteek. Maak my bereid om U en my naaste te dien, in my huis en in my gemeente. Amen.